Xe ni kuu iñu xoo xe ñu'u de'e Elisabet,
xuka te ni tenda'a Iyanyosi divi ni ángel nani Gabriel xe ni ñe'e i in ñuu nani Nazaret,
in ñuu región Galilea,
nu iyo in duchi di'i nani Liya,
in duchi xe ta ña'a ga kava tuu i ii in texii,
ko xe ama ni kundaa xe jnanda'a i ii in tee nani Chee,
in tee ni xu kuu xajnu'u David,
te David ni xu kuu te in tee kuñe'nu deen nde ki'na deen ga.
Ni kivi ángel nundeku Liya,
te iña'a i:
—¡Te'i lo!
¡Tenda'a Iyanyosi in data'vi kuu nu lo,
chi kudii deen ini ya nu lo,
te maa ya ndeku ii lo!
Kuenda ni naa gani ini Liya xe dia'a ni ka'an ángel Iyanyosi,
te ñatuu ni ini i na jnu'u kuini ka'an jnu'u xukan.
Xuka te iña'a ángel:
—Liya,
ma xu'u lo,
chi kudii deen ini Iyanyosi nu lo.
Ku'un in de'e lo,
te duchi xii kukuu i,
te orre na kaku i danani lo i Jesús.
Te kukuu i in tee kanuu deen,
te kunani i:
De'e Iyanyosi kuñe'nu.
Te xee in kivi xe Iyanyosi da'a ya xe de'e lo,
Iya Jesús,
tejnuni ya nava'a ni xu tejnuni David,
in tee ni xu kuu xajnu'u ya.
Te tejnuni ya nu ñaxivi israelita ni kani ni ika,
te ma kivi ma ñuu dandoo ya xe tejnuni ya.
Te ni nduku jnu'u Liya nu ángel Iyanyosi:
—¿Ko nandede kukuu xe ku'un de'e da?
¡Te ta ña'a ga kava tuu da ii in texii!
Xuka te iña'a ángel Iyanyosi:
—Dia'a kukuu,
maa Espíritu Iyanyosi kiji nundeku lo,
te Iyanyosi,
Iya iyo ndee,
kundeku ya ii lo mudu in kuenda'vi.
Divi ku duchi lu'li dakaku lo in duchi ii deen kukuu i,
te kunani i De'e Iyanyosi.
Dani jna'a,
¡Elisabet ña'a kuu jna'a lo,
ñu'u de'e ña,
kuedi xe vexii ña!
Ñaxivi ñuu ni xu ka ka'an i xe ma kuu koo de'e ña,
ko ¡xe ama ni kuu iñu xoo xe ñu'u de'e ña!
Chi ñatuu iyo ni xe in jniñu xe ma kuu da'a Iyanyosi,
chi ¡kuu da'a ya taka nava'a kuu ini maa ya!
Xuka te iña'a Liya:
—Maa da kuu in duchi inu kuechi nu Iyanyosi,
te nda'a maa ya kuu da,
te na da'a ña ya nava'a kuu ini maa ya,
diukan nava'a ni ka'an ni.
Xuka te kuanu'u ángel Iyanyosi.